"হেপাটাইটিছ" (উদ্দীপ তালুকদাৰ, মনোজ মন কলিতা, ধ্ৰুবজ্যোতি শৰ্মা, গীতাৰ্থ বৰদলৈ) - সাহিত্য ডট অৰ্গ\n"হেপাটাইটিছ" (উদ্দীপ তালুকদাৰ, মনোজ মন কলিতা, ধ্ৰুবজ্যোতি শৰ্মা, গীতাৰ্থ বৰদলৈ)\nহেপাটাইটিছ মানে হ'ল যকৃতৰ সংক্ৰমণ (Inflammation)। সংক্ৰমণ মানে যিকোনো কাৰণত যকৃতত হোৱা আঘাটৰ বিপৰীতে শৰীৰে সৃষ্টি কৰা প্ৰতিক্ৰিয়া। অৱশ্যে আঘাট মানে অকল কটা-ছিঙা নহয়, যকৃতৰ কোষত হোৱা যিকোনো ধৰণৰ আঘাট। ভাইৰাছেও কোষক আঘাট কৰি ইনফ্লেমেছন সৃষ্টি কৰিব পাৰে।\nকেবাবিধ ভাইৰাছৰ দ্বাৰা হেপাটাইটিছ হ'ব পাৰে। বৰ্তমানলৈ আৱিস্কাৰ হোৱা হেপাটাইটিছ কৰিব পৰা ভাইৰাছ সমূহক এ, বি, চি, ডি, আৰু ই নামদি থোৱা হৈছে। আৰু এবিধ হেপাটাইটিছ আছে যিটোৰ নামেই হৈছে, "হেপাটাইটিছ এ-নহয়, বি-নহয়, চি-নহয়, ডি-নহয়, ই-নহয়"!! এইবিধ হ'ব পাৰে, হেপাটাইটিছ এফ, বা জি বা জিবি ভাইৰাছ চি-ৰদ্বাৰা। ইয়াৰ বাহিৰেও আৰু কিছুমান ভাইৰাছৰপৰা হেপাটাইটিছ হ'ব পাৰে। অৱশ্যে এ,বি,চি,ডি আৰু ই-এইকেইটাই বেছিকৈ হয়।\nইয়াৰে ভিতৰত এ আৰু ই, এই দুয়োটা ভাইৰাছ খোৱা বস্তুৰ যোগেদি দেহৰ ভিতৰলৈ সোমায়। বি,চি,ডি এইকেইটা যায় শৰীৰ-ৰস (body fluid) সম্বলিত বস্তুৰে। কিন্তু খোৱা বস্তুৰে এইকেইটা নাযায়। ইয়াৰে ভিতৰত চি-ভাইৰাছ অকল তেজৰ দ্বাৰাহে এজনৰপৰা আন এজনৰ দেহলৈ যাব পাৰে। চি ভাইৰাছৰ সংক্ৰমণৰ মাধ্যম এইডছৰ দৰেই, যেনে, অসুৰক্ষিত যৌন সম্পৰ্ক, পৰীক্ষা নকৰা ৰক্ত গ্ৰহণ, আনে ব্যৱহাৰ কৰা চিৰিঞ্জৰ ব্যৱহাৰ, কোনো ৰোগীয়ে ব্যৱহৃত সামগ্ৰীৰ ব্যৱহাৰ ইত্যাদি। হেপাটাইটিছ ডি ভাইৰাছ আকৌ সিমান জোৰ-বল থকা বিধৰ নহয়। ই অকলে সুষ্ঠ মানুহ এজনক আক্ৰমণ কৰিব নোৱাৰে। কিন্তু যদি বেলেগ হেপাটাইটিছ ভাইৰাছে আক্ৰমণ কৰি থকা অৱস্থাত ই সোমায়, তেতিয়াহে ই হলা গছ পাই বাগী কুঠাৰ মাৰিবলৈ আৰম্ভ কৰে।\nহেপাটাইটিছ বি আৰু চি-য়ে পাছলৈ যকৃতৰ কোষ নষ্ট কৰি যকৃতটো দুৰ্বল কৰি আন কিছুমান ভয়ানক বেমাৰৰ বাবে সাজু কৰি ৰাখিব পাৰে। অৱশ্যে অকণমান আৰু কথা আছে। মই যদিও ক'লো ৰৈ যোৱা ভাইৰাছে কৰি বুলি, আচলতে অকল ভাইৰাছে নহয়। আমাৰ প্ৰতিৰোধী তন্ত্ৰই ৰৈ যোৱা ভাইৰাছৰ বিৰুদ্ধে যুঁজখন চলাই ৰাখে। এই যুদ্ধৰ বাবে প্ৰতিৰোধী ক্ষমতাই সৃষ্টি কৰা কিছুমান বিশেষ ধৰণৰ ৰসায়নে (এণ্টিব'ডি) যকৃতৰ কোষৰ ক্ষতি কৰে। গতিকে ভাইৰাছ আৰু প্ৰতিৰোধ ব্যৱস্থা দুয়োটাৰ ক্ৰিয়া-প্ৰতিক্ৰিয়াই আচলতে যকৃতৰ ক্ষতি কৰে। এই ক্ষতিৰ ফলত পাছলৈ চিৰোছিছ (cirrhosis), ক্ৰ'নিক হেপাটাইটিছ, বা যকৃতৰ কৰ্কট ৰোগ সৃষ্টি হ'ব পাৰে। হেপাটাইটিছ এ আৰু ই-ৰ বাবে তাৎক্ষনিক বেমাৰ হয়, আৰু বেছি লক্ষণযুক্ত হয়; আনহাতে বি আৰু চি-য়ে প্ৰথমে সিমান টান ৰোগ কৰিব নোৱাৰে যদিও পাছলৈ এই দুয়োটাই বেছি দিগদাৰী দিব পাৰে।\nহেপাটাইটিছ C ভাইৰাছৰ দ্বাৰা আক্ৰান্ত হ'লে ৭৫-৮৫% মানুহৰ ক্ৰ'নিক হেপাটাইটিছ হয় যদিও তাৰে ৫-২০%ৰহে বহুবছৰৰ পিছত লিভাৰ চিৰ'চিছ হ'ব পাৰে আৰু ১-৫%হে কৰ্কট বা চিৰ'চিছৰ ফলত মৃত্যুমুখত পৰিব পাৰে।\n← বাতৰি? (ৰিদিপ কুমাৰ নাথ)\n'বহী বনাই পাইছিল নে?' লেখাৰ আঁত ধৰি (মহান জে দত্ত) →\nবৰ্ষাকালীন ৰোগৰ বিষয়ে এটি পৰ্য্যালোচনা - ডা০ ভূপেন শইকীয়া\nকৰ্কট ৰোগ আৰু ইয়াৰ বিকল্প চিকিৎসা (২)
